Չինական այգի (Սինգապուր)

Չինական այգի (, ), զբոսայգի Սինգապուրի Ջուրոնգ Իսթ շրջանում։ Կառուցվել է 1975 թվականին JTC ընկերության կողմից, նախագիծը գրել է թայվանացի ճարտարապետ Յուն Չեն Յուն։ Այգին կառուցվել է չինական ոճով։ Գլխավոր բնութագիրը ճարտարապետական առանձնահատկությունների ինտեգրումն է բնական միջավայրի հետ։ Չինական այգին ձևավորվել է Հյուսիսային Չինական կայսերական ոճի ճարտարապետությանը և լանդշաֆտային դիզայնին համահունչ։

Այգին բաց է ամեն օր՝ առավոտյան 6-ից մինչև երեկոյան 11-ը։ Այգում գտնվող կամրջի միջոցով կարելի է անցնել Ճապոնական այգի։ Այդ երկու այգիները միասին հայտնի են «Ջուրոնգյան այգիներ» անվամբ։

Այգում անցկացվում են այնպիսի ավանդական տոներ, ինչպիսիք են Ամանորը և Լուսնի տոնը։

Այգու երկարությունը 650 մետր է, իսկ լայնությունը՝ 450 մետր։

Տեսարժան վայրեր

Քարե առյուծներ 
Այգու գլխավոր մուտքի մոտ այցելուներին դիմավորում են ավանդական չինական ոճով առյուծների մոխրագույն արձանները, որոնք պատրաստված են թայվանական մարմարից։ Չինական մշակույթում առյուծը խորհրդանշում է իշխանություն և հավատարմություն։

Կամուրջ 

Կամուրջները կարևոր դեր են խաղում չինական այգու դիզայնի մեջ։ «Սպիտակ ծիածան» (, Bái hóngqiáo) կամարակապ կամրջի ոճը նմանեցված է Պեկինի ամառային պալատ կամրջի ոճին, սակայն բաղկացած է ոչ թե 17, այլ 13 կամարից։

1989 թվականին կառուցվել է «Կրկնակի գեղեցկության կամուրջը», որը կապում է Չինական այգին Ճապոնական այգու հետ։

Գլխավոր կամարակապ կառույց 
Գլխավոր կամարակապ կառույցը ավանդական չինական կառույց է։ Այն լուսանկարվելու հայտնի վայր է։ Գլխավոր կամարակապ կառույցի ներսում կա երկու բակ՝ «Վաղ գարնան» և «Այգու»։ Այգում կա նաև լճակ, որը կոչվում է «Ձկան դրախտ»։

Քարե նավակ և թեյի տնակ 
Չինական ճարտարապետության հայտնի ավանդական առանձնահատկությունը քարե նավակների կառուցումն է։ Նրա դիզայնը և ճարտարապետական գեղեցկությունը բարձր գնահատական են ստացել ամբողջ աշխարհում։

ՉինականYao-Yueh Fang այգու (քարե նավակը) ոճը նմանեցված է պեկինյան ոճին, սակայն նախագծի և օգտագործված նյութերի որոշ փոփոխությամբ։

Ming Hsiang Hsieh-ը (թեյի տնակը) մանրանկարչական կառույց է՝ պատրաստված Ամառային պալատի ոլորապտույտ պատկերասրահի ոճով։ Այս ոլորուն դիզայնը չինական ճարտարապետության բնորոշ և նրբագեղ հատկանիշն է։

Պագոդա 

Հին ժամանակներում պագոդաները՝ ի սկզբանե պարզ աշտարակային կառույցները, որոնք գտնվում էին տաճարների կողքին, բուդդայականներն օգտագործում էին մարդկային մոխիրը պահելու համար (ուրնաներում)։ Վերջին ժամանակներում պագոդաները վերածվել են կառույցների, որոնք ունեն «ապշեցուցիչ ճարտարապետական գեղեցկություն»։

Ru Yun T'a-ն (յոթհարկանի պագոդան) գտնվում է Չինական այգու փոքր բլուրներից մեկի վրա։ Նրա տիպիկ դիզայնը նման է Նանկին քաղաքի Լինգու տաճարի պագոդայի ոճին։

Բոնսայ այգի 

Այգու այս հատվածը բացվել է 1992 թվականի հունիսին, ծախսվել է 3,8 միլիոն դոլար։ Այն համալրված է ավելի քան 2000 բոնսայ բույսերով՝ բերված Չինաստանից, Մալայզիայից, Թայվանից, Ճապոնիայից, Ֆիլիպիններից, Ինդոնեզիայից և Թայլանդից։

Այստեղ նաև իրկանանում են այդ արվեստի դասընթացներ։

Առատության այգի 
Չինական այգիների ընտանիքի նորագույն համալրումը Առատության այգին է։ Նախնական անվանումը «Կենդանակերպի» կամ «Նառան» այգի է, որը բխում է այգու կառուցման համար օգտագործված տարրերից։

Բաղկացած է նռնենիներից, չինական կենդանակերպի 12 կենդանիների քանդակներից, արեգակնային ժամացույցից, քարե կամուրջներից և մշականյութերից։

Այգում տնկվել են Շանթունգից բերված ավելի քան 100-ամյա նռնենիներ։ Գտնվում են 12 քանդակների շրջակայքում։

Կրիաների թանգարան 
Թանգարանում պահվում է 60 տեսակ 200 կրիա։

Արևելյան մուտք 
Մուտքը կառուցվել է մետրոյի «Չինական այգի» կայարանի հետ համատեղ, որպեսզի այգու այցելուներին հեշտ հասանելի լինի մետրոն։ Այգու մոտակայքում կա Կարմիր կամուրջ, որը տանում է դեպի ներս։ Չորս քարե առյուծ ողջունում է այցելուներին՝ «պաշտպանելով» մուտքը։

Ծանոթագրություններ

Արտաքին հղումներ 

 Չինական այգու պաշտոնական կայք
 Քո Սինգապուրը-Չինական այգի
 Սինգապուրի Չինական այգիների 360° x 360° ինտերակտիվ վիրտուալ իրականություն
Զբոսայգիներ այբբենական կարգով
Սինգապուրի տեսարժան վայրեր
1970-ականների ճարտարապետություն